<classify> KAMPUNI ya Bia ya Serengeti SBL imezindua rasmi kampeni ya unywaji wa pombe kistaarabu kwa madereva wa vyombo vya moto, huku wakitakiwa kuzingatia sheria za barabarani ikiwemo kutotumia vilevi wakati wa kazi. Akizungumza na waendesha bodaboda wa Jiji la Arusha wakati wa uzinduzi huo, uliofanyika eneo la Stendi Kuu, Mkurugenzi wa Mawasiliano wa SBL, John Wanyancha alisema kampeni hiyo imelenga kutoa elimu kwa wateja wake nchini ili kupunguza matukio yanayoepukika kama ajali zitokanazo na unywaji wa pombe kupindukia.Aidha, kampeni hiyo maarufu kwa jina la usinywe na kuendesha chombo cha moto imeenda sambamba na ugawaji wa makoti ya usalama kwa madereva bodaboda zaidi ya 400 wa Mkoa wa Arusha ikiwa ni mikakati ya kuhimiza matumizi ya vifaa hivyo kwa usalama wa watumiaji wa barabara. Wanyancha alisema kampeni hiyo inawashirikisha wadau mbalimbali wakiwemo Jeshi la Polisi Kikosi cha Usalama Barabarani, Mamlaka ya Usafiri wa Nchi Kavu na Majini Sumatra, madereva bodaboda na jamii kwa ujumla ikilenga katika kupunguza ajali zitokanazo na ulevi wa kupindukia nchini. Mkuu wa Kikosi cha Usalama Barabarani Mkoa wa Arusha RTO, Joseph Bukombe alisema kampeni hiyo itasaidia katika kupunguza ajali zinazosababishwa na ulevi huku akiwataka madereva kuzingatia na kuacha vilevi ili kujihakikishia usalama wawapo barabarani. Alisema pamoja na kuwa Kampuni ya Serengeti ni watengenezaji wa pombe, lakini wameona wajibu wao wa kumlinda na kuleta usalama wa madereva na watumiaji wengine wa barabara. Aliongeza kuwa, kwa mujibu wa ripoti za Jeshi la Polisi Kikosi cha Usalama Barabarani kwa mwaka jana, ajali 876 za bodaboda ziliripotiwa kutokea na kusababisha vifo 366 na majeruhi 694, ambazo ripoti zinaonesha kupungua kwa ajali hizo, kwani kwa mwaka 2017 zilikuwa 1,459 zilizosababisha vifo 728.  <topic>: KITAIFA 